harte soos diamante… | Koffietyd / My Happy Place
harte soos diamante…
In Uncategorized on Februarie 13, 2012 at 05:47
Hemel Vader, in Sagaria hoofstuk 7 praat U van ons harte wat ons soos diamante gemaak het, klip hard so sonder lewe. Vader nie net is ons harte verhard teenoor U nie, maar teenoor ons gesinne, ons lewensmaats en ons mede Suid Afrikaners.
Here ons harte verhard wanneer ons besluite neem op ons gevoel. Die siel is so 'n wispelturige deel van 'n mens… en dis 'n kompas wat nie elke dag die selfde rigting wys nie. Wanneer ons gevoel ons rigting wyser is maak ons oorhaastige besluite en sit ons soveel keer met 'n groter sak probleme as 'n gevolg van onwyse besluite.
Vader leer ons om eerder op U Gees te vertrou, vervul ons gedagtes, vernuwe ons denke sodat ons Goddelike gedagtes kan bedink. Gedagtes wat geloof nie verdruk nie, gedagtes wat nooit moedeloos is nie…. Gedagtes wat nooit haat koester nie. Vader laat U Woord in ons gedagtes vas steek, laat ons die beloftes van U skrif memoriseer sodat ons in moeilike tye eerder daaraan kan vashou.
Vader haal hierdie hart van klip uit ons binneste, gee vir ons 'n hart van vles en vervul ons nuwe harte met U Gees.